정조 7년
癸卯七月十二日卯時。上御誠正閣。大臣備局堂上引見入侍時。領議政鄭存謙。行知中樞府事具善復。左參贊金華鎭。行司直鄭尙淳。右參贊鄭昌聖。行副司直鄭好仁。吏曹判書徐浩修。戶曹判書徐有隣。刑曹判書鄭一祥。行副司直嚴璹。禮曹判書李在協。兵曹判書李𡊠。行副司直李柱國。行副司直徐有大。刑曹參判朴祐源。行都承旨沈豐之。副校理李太亨。行左承旨李亨逵。假注書李敬五。事變假注書金良倜。記注官金鳳顯。記事官李祖承。以次進伏訖。存謙曰。甘霈之餘。又此快晴。夜間聖體。若何。上曰。一樣矣。存謙曰。王大妃殿氣候。若何。上曰。一樣矣。存謙曰。惠慶宮氣候。若何。上曰。一樣矣。存謙曰。封山形止。自雲觀探問矣。原州回移今纔來到。而伏龍山封山三百步外。略有執頉處云。何以爲之乎。上曰。三百步內。如無頉。則不必爲拘矣。春川回移。姑不來到耶。存謙曰。未及來矣。上曰。元陵役事。鄭判府事必善爲之。而自今經紀。然後可無不及之患矣。存謙曰。判府事每事盛水不漏。況此莫重莫大之事。必當極力爲之。而昨與臣等及禮判。有所商量經紀者矣。上曰。可以稟處者。以次陳奏。可也。存謙曰。此原春監司蔡弘履狀啓也。三鎭合操。何以爲之。而校生考講。秋巡時兼行事。請令廟堂稟旨。分付。勸別武都試。依例設行爲辭矣。詰戎之政。停廢雖難。而本道穡事。有異初料。民弊亦不可不念。何以爲之乎。上曰。諸將臣之意。何如。善復曰。詰戎雖重。民弊亦不可不顧矣。柱國曰。關東詰戎之政。與兩西有異。本道穡事。亦因水災。難期登稔。三鎭合操。姑爲停止。似好矣。摠戎使徐有大曰。本道則詰戎之政。比西北有異。且聞間多水災云。停止恐似無妨矣。上曰。停止。可也。存謙曰。然則校生考講及勸別武都試。依例設行之意。分付。何如。上曰。依爲之。出擧條上曰。校生考講。監司爲之乎。存謙曰。然矣。上曰。考講之法。果是何義。左承旨曾經監司。似詳知之矣。亨逵曰。大抵關東一路。校生最多。雖以平康一邑言之。至於八百餘人之多。故每年考講。就其中不通者。以補軍額矣。上曰。考講則見落者。爲幾何。亨逵曰。如峻考則幾乎盡落。而每從寬假。扷其最甚者。則爲十分之二三矣。上曰。以小學爲之乎。亨逵曰。然矣。存謙曰。此江華留守金魯鎭狀啓也。今秋合操。請令廟堂稟旨擧行矣。詰戎雖重。民弊亦不可不恤。特令停止。恐合事宜矣。上曰。此則已令停止。何爲更稟耶。存謙曰。臣果未及知矣。上曰。此有司堂上之責也。有隣曰。臣俄自藥院進來。故未及詳知矣。上曰。此自政院。回諭者。無怪乎籌司之未及知也。存謙曰。此統制使李漢昌狀啓也。以爲今秋三南水操。各其前洋。依例擧行事。發傳令。分付爲辭矣。詰戎雖重。嶺南纔經賑。兩湖民事。尤不可不念。何以爲之乎。上曰。停操。可也。出擧條存謙曰。此慶尙右兵使南憲喆左兵使金廷遇狀啓也。以爲今秋習操及營城將節制使巡點。依例擧行事。請令廟堂。稟旨分付矣。詰戎雖重。而今年嶺南纔經賑。民事亦宜念。何以爲之乎。上曰。停操。可也。出擧條存謙曰。嶺南左右道秋操。旣有停止之命矣。營城將節制使巡點。竝令依例擧行乎。上曰。諸將臣之意。何如。善復曰。營將巡點。所率不多。親點軍器。官門點考。有弊似除於兵使操鍊矣。柱國曰。營將巡點。廚傳之弊。與巡操大異。且軍器點閱。軍兵點考等節。恐不可全廢矣。有大曰。營將巡點。略有廚傳之弊。而旣停巡操。則竝與巡點。而恐不可一例廢却矣。上曰。瘡痍之餘。務在息肩。一竝停止。可也。出擧條上曰。禁將。何不入來云耶。存謙曰。聞有實病云矣。上曰。證情。如何。善復曰。聞是口眼喎斜之症云矣。存謙曰。此平安前兵使李達秀狀啓也。以爲今秋淸北巡操。依例擧行事。請令廟堂。稟旨分付矣。詰戎爲重。今年本道穡事稍勝。使之依例擧行。似宜矣。上曰。曾經道臣備堂。各陳所見。可也。華鎭曰。本道穡事。姑未知登熟之。果如何。而巡營兵營。俱有入防軍鍊習。江邊各邑。亦有朔操之規例。今秋巡操。雖或停止。恐無疎虞之慮矣。尙淳曰。本道農形。比他道稍勝云。而姑未出場。且淸北秋操。庚子年已爲設行。今年則雖令停止。恐似不妨矣。浩修曰。關西昨今年穡事。雖幸免歉。而纔經道科及運米。民不得息肩。且冬春則旣有各邑朔操。足以鍊習。雖不行兵使巡操。似無所妨矣。上曰。前關西伯言。儘有意見。昨年旣經道科。又當轉運之役。今年則使之息肩。實合軫恤之道。特爲停操。可也。出擧條存謙曰。此洪忠兵使田文顯狀啓也。今秋習操巡歷及營將巡點。何以爲之事。請令廟堂。稟旨分付矣。今年湖西民事。誠爲可悶。此時習操巡歷及營將巡點。恐難擧行。停止。何如。上曰。依爲之。出擧條存謙曰。此永宗防禦使金㻐狀啓也。以爲今秋陸操。依例設行事。請令廟堂。稟旨分付矣。鎭撫統禦營水陸操。旣命停止。此亦一體停止。何如。上曰。依爲之。出擧條存謙曰。以前都憲鄭好仁上疏。擊鼓申聞。自有舊制。衛外擊錚。一切嚴禁事。有回啓以入之命。而前以申聞鼓事擧條。有入啓而未下者。故不敢循例回啓矣。衛外擊錚之猥屑。莫近來若。甚至於遐方奸細之徒。不敢生心於告官者。乃欲仰徹於崇嚴。斂錢上京。逗留俟隙。城內動駕之時。擊錚者。幾乎相續。有駭觀瞻。大關紀綱。重臣嚴禁之請。誠有意見。至於申聞鼓移設事。前此憲疏。亦已詳陳。關外設鼓。自有舊制。當直上言。亦許上達。申聞鼓。置之當直。使金吾郞掌之。如有擊鼓者。該郞告于本府堂上。卽爲草記。若非四件事。以猥濫扷去。則儘合於通下情肅淸禁之道。而旣開此置鼓登聞之路。則不但祛闕門攔入之弊。衛外擊錚。自可無濫雜之患矣。上曰。在前則闕內差備門外擊錚者。出付兵曹。移刑曹草記。動駕時擊錚於衛外者。考喧郞。捉付刑曹矣。先朝命撰文獻備考時。始倣古例。設申聞鼓。而闕內擊錚則禁之。蓋是廣通下情之盛擧也。而其後竝禁衛外擊錚。以致鳴冤者。或有揭旗擊匏之擧。觀瞻駭異。故丙申丁酉之間。特令勿禁衛外擊錚。誠以闕內旣有攔入之禁。而闕外又防擊錚之路。則下情恐無以上達也。今此出置申聞鼓於闕外之論。誠有意見。蓋以宋朝故事言之。登聞鼓院。在於闕外。國朝故事。亦置申聞鼓於闕外。而使注書往察。今若依此。出置申聞鼓於當直。如有擊鼓者。當直都事。來告政院。刑房承旨主管登聞。則似無不可矣。但是承宣。乃出納之任。而兼行刑官之事。亦涉如何。若欲使禁堂主管。則禁堂。乃議讞朝士之官。豈可竝與匹庶之訟而主管之乎。出置申聞鼓之論。雖似有理。而出置後事。誠爲難處。且擊錚亦是自前固有之法。則全然防禁。亦難輕議。未知何以則爲好也。曾經禁堂諸宰。各陳所見。可也。善復曰。申聞鼓移設當直。隨其四件事。都事往告推考房承宣。啓稟後移送該曹。似好矣。華鎭曰。申聞鼓之移置當直。專爲通下情禁攔入之意。而一依上言例。自政院主管。恐無不可。至於衛外擊錚之弊。難保其必無矣。尙淳曰。移設申聞鼓於當直。區別四件事。使當直都事。進告政院。推考房承旨自本院啓辭。判下後分屬本府與秋曹。使之依例擧行。似好矣。昌聖曰。近來攔入之弊。蓋由於申聞鼓之不設。今若置鼓於當直。凡係申聞之事。自政院照管入啓。似無不可。蓋上言擊錚。皆自各該房考閱抄拔。則今此申聞鼓。亦倣此例。政院次知。甚爲便當矣。好仁曰。申聞鼓。今若移置當直。則民間訴冤。可以上徹。衛外濫雜。亦可以禁止。而當直都事來告於刑房承旨。則承旨啓達後出付該曹。捧供登徹。爲好矣。此事之承旨主管。似涉如何。而雖以上言言之。擇其四件與猥濫。或捧或退。秋曹及金吾公事。無不照管出納。則擊鼓人所愬。區別四件。啓達後出付攸司而已。若其本事初無參涉稟裁之事。則承旨之主管。未爲不可矣。浩修曰。移置申聞鼓於當直。使入直都事主管。擇取四件事之可以登聞者。來告刑房承旨。仍爲啓辭。則論以通民情禁猥雜之道。亦可以兩得其宜。而但旣已設鼓於當直之後。則下屬輩操縱之弊。必甚於兵曹主管之時。恐不可不嚴立科條。各別禁斷矣。有隣曰。申聞鼓置之闕內。故每有攔入之弊。今若移置當直。使當該都事。區別四件。來告刑房承旨。以爲稟啓之地。則似合事宜。而但承旨主管一事。雖涉如何。然上言猥濫與否。旣自政院存拔。以此旁照。亦無妨礙。申聞鼓旣已出置。則民情有上達之路。衛外擊錚。自在當禁之中矣。一祥曰。近來民習不古。擊鼓極其猥雜。申聞鼓置於當直。當該都事。隨卽入告于政院。以爲稟啓之地。而衛外擊錚。一切嚴禁。恐爲宜矣。璹曰。移置當直。使之擊鼓。轉告政院。以爲上聞之地。則似好。而當直與政院。不得不取捨進退。則衛外擊錚之弊。恐難防塞矣。在協曰。若置申聞鼓於當直。則在前當直上言之後。當直都事必有已行之例。此可以旁照。而刑房承旨。亦不必專掌此事。隨其所言之事。政院當下各該司稟處。則各房承旨。皆可以分掌矣。如此則衛外擊錚之弊。雖未知必無。而闕門攔入之事。似或少息矣。𡊠曰。申聞鼓移設事。臣於年前待罪都憲。有所仰陳。到今別無更達者。而移置當直。付之都事。凡有申聞之事。當該都事。往告於本府堂上。以爲區別存扷之地矣。此是更張之擧。不必有礙於事面。若使承旨。專管此事。恐涉如何矣。柱國曰。移設申聞鼓於當直。則衛外擊錚。不可不禁。當直都事區別四件事。來稟政院。則政院。分送各該司。如禮曹判書所奏。衛外擊錚。一竝勿施。則不期禁而自禁矣。祐源曰。近來擊錚之弊。不勝紛紜。若移設申聞鼓於當直。擇其四件事中。可以登聞者。刑房承旨主管入啓。則庶可爲通下情禁猥濫之道矣。豐之曰。申聞鼓出置當直。付之都事。則自有疏鬱之道。可除攔入之弊。而至於刑房承旨主管一事。承旨之職。雖掌出納。凡民訟獄。未嘗與聞。則獨此申聞鼓之主管。事面殊涉苟艱。主管啓聞之官。更爲商量稟定。好矣。存謙曰。申聞鼓之移置當直。僉議旣同。而事係通變。下詢諸大臣處之。似好矣。上曰。後日諸大臣入侍時稟處。可也。出擧條上曰。刑曹文案。初無謄置者。故或有可考之事。無所於考。此後則刑曹入啓文案。依五日錄啓例。每朔晦日。詳錄當朔內獄事本末以啓。每當歲末。又合錄當年內獄事以啓事。永爲定式。自今正月至六月晦獄案。先爲錄啓。可也。存謙曰。因左參贊金華鎭上疏。三道漁鹽船。稅錢及結錢。令各其道臣貿穀。其代以關西餉穀。劃給均聽。使之糶糴取耗。結錢則以穀代捧事。有往復諸大臣。指一稟處之命矣。三道稅錢之劃出。有違事目。餉穀之移劃糶糴。結錢之以穀代捧。俱是行不得之事。諸大臣之議同然。置之。何如。上曰。依爲之。出擧條存謙曰。此刑曹參判朴祐源上疏也。以爲湖南軍作米中二萬四千石。自戶曹曾有請得。年年輸納者。已爲一萬六千石。見今餘在只爲八千石矣。沿邑軍米。漸就耗縮。嗣後上送。實無其路。且其補縮之資。出浦之費。便成積痼。且今亢旱。湖南最甚。自明年爲始。軍米上納。特爲停寢。他道被災處。戶曹納軍米。亦爲停退爲請。批旨有後日次對。稟處之命矣。軍米輸納。本係不得已之政。而至於明年湖南民事。尤所軫念。軍米上納。停退爲宜。至於他道被災處。戶曹納軍米。竝請停退。而戶曹當初所請得之軍米。只是湖南嶺南有司之臣。每以經用之苟艱爲言。詢于度支之臣而處之。似好矣。上曰。戶判之意。何如。有隣曰。湖南民情。臣亦豈不商量。而本曹經費。近益匱竭之中。米條尤不成樣。若於明年收租。又減二千石。穀物萬萬竭悶。若不得移劃於嶺南。則恐不可遽議停退矣。上曰。依宰臣所請。勿令裝送之意。分付湖南伯。可也。出擧條上曰。軍作米節目雖好。而弊亦隨生。良可悶也。有隣曰。本曹經費。亦不可不念。今此湖南停退之數。移劃於嶺南。似好矣。上曰。經費雖可念。都下民食。不難從他區劃。而至於嶺湖之民。當此災歲。所可軫恤。不可更爲移劃矣。存謙曰。刑曹參判朴祐源上疏。以湖南稅穀之都監船載運。最爲痼弊。所謂此船。或中間行商。或新造船隻。每於五六月之後。始爲來到。輒有晩時裝發之歎。船漢則以非渠之船。每有故敗之患。明年爲始。都監船勿爲定送。使各其邑。預募他船。早卽裝發爲請。而批旨有後日次對。稟處之命矣。稅船裝發。必趁風和。以都監船之等待。至於晩時裝發。則其爲邑弊。誠如宰臣所陳。而若申飭都監。使之趁早下送。俾無晩發之弊。則軍門自前設置之事。今不必革罷。而爲兩便之政矣。上曰。曾經湖南伯諸堂。各陳所見。浩修曰。湖南各邑。每以等待都監船之故。輒致晩裝臭載之患。此實爲痼弊。而今若以五月內。定爲都監船再運之期限。如過此限。則勿復等待。使之寡私船裝載。似爲目下矯捄之道矣。有隣曰。臣於自湖南遞歸後。以此事有所陳達。而事係軍需。尙未變通矣。旣不能革罷。則定以月限。似爲目下矯捄之道。而裝發之限。湖南則例在三月。若因訓局船再運。而拖過此限者。該守令。免晩裝之罪。然後可爲綜核之政矣。一祥曰。都監船在前則臭載無面。絶無而厪有矣。近來弊端漸生云。今若定限。俾無晩時裝載之弊。則似好矣。祐源曰。都監船之弊。臣疏中已爲悉陳。而臣於再昨年待罪湖南時。都監船之臭載。極其夥然。昨今年稅運。雖幸無事上納。其弊則不可不矯捄矣。存謙曰。都監船。雖至再運。毋過五月初旬之限。如過此限。則使各該邑。募私船裝送之意。分付。何如。上曰。依爲之。出擧條存謙曰。因吏曹判書徐浩修上疏。請設京畿濟民倉事。擧條批旨。有事關變通。往復諸大臣。後日次對。指一稟處之命矣。以濟倉設置當否。往復諸大臣。則以區劃之無出處。皆以爲難行。而年事豐歉。道或不同。至於畿甸則穀儲不敷。一遇歉荒。只資他道。今此濟倉設置之論。蓋出交濟之意。此非目下設施。意在來後經紀。待年豐更商處之。何如。上曰。依爲之。出擧條存謙曰。此摠戎使徐有大上疏也。以爲黃口白骨之弊。有足以干和。嚴立科條。以除痼弊。統營。大關防。而均役以後。轉益凋殘。穀簿蕩然。財府枵如。亟施蘇瘵之道爲辭。批旨有令廟堂。次對時稟處之命矣。黃口白骨簽丁徵布之弊。前後申飭。非止一再。而近來軍役。謀避之路漸廣。各廳私募屬。便作閑丁逋逃藪。若査括而充定。則豈有此弊。分付諸道道臣。使之嚴飭各邑。使有祛瘼之效。俾無抵罪之弊。至於統營。則朝家之自前劃給。不爲不多。而以各邑統營穀之偏入於未捧。亦已申飭。各道穀物。可無耗縮之弊。若其一心奉公。期於蘇瘵。則專係於帥臣。以此意加飭。何如。上曰。依爲之。出擧條存謙曰。此正言宋民載上疏也。其一寺奴婢之散在各邑者。取考都案。則或逃或故。許頉許除。永無其路。每當收貢之際。徵族徵隣。其弊甚多。令攸司査括舊案。考其年紀。次第頉免。足爲安民之一政。其一湖南各邑。漕運之際。都監船隻。再運三運。拖至六七月之間。此後則另飭都監。漕運無後時之歎事爲請。批旨有竝令廟堂。後日次對時稟處之命矣。都監船弊事。因宰臣疏陳。以定限裝載。毋得愆期之意。已爲陳達蒙允。今無可以更爲稟處者。而至於寺奴婢之弊。誠如臺疏所陳。而朝家旣令比摠之後。査括其生産。以充其身故之代。則可除者除。可塡者塡。必無巧避之患。偏苦之弊。此則守令之責。而其所董飭則在於道臣。更加申飭分付。以爲惕念遵式之地。何如。上曰。依爲之。出擧條善復曰。臣以湖南都監船事。方欲陳疏。而姑未回啓之故。未及入呈矣。此事。臣則實不知其爲弊。而都監船下去之後。外邑吏隷。多有失利之端。故恐動其官長。則爲守令者。信聽下輩之言。又復恐動其監司。致有此革罷之論矣。臣雖老昏。豈可與小民爭利乎。今若革罷。則還可幸也。亨逵曰。筵體。何等嚴重。而訓鍊大將具善復。以都監船事。相與可否。可也。而攙引臺疏。有若爭辨者然。事體所在。誠甚未安。推考警責。何如。上曰。依爲之。今日諸備堂。或不俯伏。或相勦說。一竝推考。可也。出擧條上曰。近來百度。俱不成說。至於次對。亦不得如儀爲之。勦說之外。岸帽攘臂。不成朝儀。此何事體。勘雖止於問備。罰則同於罷職。諸宰亦宜知此而退去也。予則謂大臣有所警飭矣。卿亦不言。至使承宣請推。誠可慨然也。至如訓將則次對被推。今幾遭矣。終不知改。尤可慨也。今日之言。亦是諸宰厭聞之說。而玉堂旣不言。大臣亦不言。忍住不得。言至此矣。雖以昨日事觀之。以銓官之故。一施譴罷。則殿講試官。不得備矣。實職有闕。不得補矣。此何紀綱。存謙曰。此莫非臣之無似忝居揆地。不能董率具僚之致。早賜斥退。是所望也。上曰。所辭過矣。存謙曰。臣之精力。不堪居是職。雖以俄者沁留狀啓事觀之。其昏憒顚錯。已無餘地。今此乞免。亶是不得已之擧也。上曰。今日世道。予亦不知。何以爲之也。尙賴卿彌綸之力。卿勿過辭也。仍命次對先退。諸臣以次退出。上命書大司成閔鍾顯疏批。仍命退承史以次退出。